Per Clausen (EL), 2011-05-12:
Det er jo korrekt, som det er blevet sagt her i debatten, at de øvrige partier i Folketinget har indgået en aftale om, hvordan der skal investeres i infrastruktur i de kommende år.
Det er også korrekt, at det indbefatter, at man bl.a. investerer en del milliarder i motorvejsprojekter, som Enhedslisten ikke støtter.
Og det er jo sådan set, kunne man sige, den vigtigste grund til, at Enhedslisten ikke er med i aftalen
Jeg ved ikke, hvilket indtryk man har af os, siden man ikke engang tør invitere os inden for dørene til den slags forhandlinger, men lad det være.
Det er sådan set lige meget, for når vi ser på det resultat, som kom ud af det, ville vi sikkert heller ikke have været med afslutningsvis.
For man skal jo ikke være bleg for at erkende, at når vi f.eks. i klimasammenhænge diskuterer, hvordan vi skal reducere CO2-udslippet, hvordan vi skal leve op til de klimamålsætninger, vi har, bliver der altid underlig tavst og tomt i rummet, når nogen nævner transportsektoren.
Og det gør der altså, selv om man har vedtaget et forlig, som man hævder er grønt.
Det er da også sådan, at hver eneste gang vi fra Enhedslistens side har forsøgt at få en forklaring på, hvordan man forventer at den såkaldt grønne transportaftale skal føre til, at Danmark kan få en reduktion i sit CO2-udslip på transportens område, der bare nogenlunde modsvarer det, vi er forpligtet til, så får man ikke noget svar.
Det andet, jeg vil sige, er, at det jo altid er spændende at deltage i sådan nogle debatter i Folketinget, hvor man kan få det klare indtryk, at Odense-Svendborg-banen er sådan en velfungerende succeshistorie, hvor det går rigtig godt.
Og når man så besøger de dele af landet, får man jo godt nok nogle andre forklaringer, hører nogle andre historier og hører meget om, hvor stor en gevinst det ville være, hvis man kunne få gennemført de opgraderinger, som Enhedslisten lægger op til.
Det er opgraderinger, der jo også ligger i forlængelse af de aftaler, som blev indgået i 1998, altså for så længe siden, at det næsten kunne være løgn.
Men det var jo næsten sidste gang, Enhedslisten havde mulighed for at indgå i aftaler om jernbanedriften og transportsektoren.
Og der kan man jo så bare se, hvis man kigger tilbage på de resultater, der blev opnået dengang, at hvis det stadig væk havde været Enhedslisten, som havde haft indflydelse på transportpolitikken i det her land, kunne det godt være, at der havde været lidt færre motorvejsudbygninger, men jeg tror nu ikke, at der havde holdt flere biler i køer, for sagen er jo, at transporten afvikles betydelig mere effektivt, hurtigere og bedre de steder, hvor der er motorveje ved hjælp af jernbanedrift, end den gør, ved at man kører rundt på en motorvej. Så sagen er jo, at Enhedslistens indflydelse på det her område formentlig ville have ført til, at der havde været færre trængselsproblemer, mindre forurening og i virkeligheden større tilfredshed og større udviklingsmuligheder, bl.a. for de mennesker, der bor i Svendborg.
For hvis man skal drive det effektivt, hvis man skal drive det sådan, at man ikke risikerer, at der optræder for mange forsinkelser, så er det faktisk en forudsætning enten at have dobbeltsporet bane eller i hvert fald på de mest udsatte områder at have muligheder for, at togene kan køre forbi hinanden.
Enkelte har sagt, at det er underligt, at Enhedslisten interesserer sig så meget for Odense-Svendborg-banen.
De andre områder, hvor der er dårlige baneforbindelser, har vi jo været igennem adskillige gange og diskuteret, hvad vi skulle gøre ved.
Når jeg kigger ud over landskabet, vil jeg sige, at hvad angår ufinansierede løfter på transportområdet, har Enhedslisten ingen muligheder for at følge med, altså når man kigger på, hvad forskellige politikere valgt i forskellige dele af landet, som er medlemmer af de partier, der har indgået transportforliget, går rundt og lover.
Men det hele bliver jo selvfølgelig heller ikke til noget.
Når Enhedslisten valgte at sætte fokus på Odense-Svendborg-banen, hænger det også sammen med, at det, som jo er i gang i det her område, er et udbud af togtrafikken Fredericia-Odense-Svendborg.
Det er jo sådan, at når transportministeren ikke er i færd med at etablere konkurrerende kørsel på hovedbanenettet fra København til Aalborg – uden at det ganske vist bliver til noget i virkeligheden, fordi det ikke kan lade sig gøre – er han jo i færd med at skabe konkurrence andre steder.
Et af synspunkterne er, at hvis man kan få togtrafikken i udbud, vil det blive meget bedre, og det er selvfølgelig sådan noget, man kan filosofere længe over, når man ser, hvordan det er gået på kystbanen.
Man kan også filosofere over, hvor lang tid det tog at få det til at fungere nogenlunde, da Arriva overtog det i Midt- og Vestjylland, og hvad konsekvenserne bliver, hvis man igen sender noget i udbud og der er nye aktører, der kommer på banen.
At det skulle være løsningen på de udfordringer, der er i det her område, tror vi i hvert fald ikke på.
Vi synes, at de ressourcer, man bruger til at gennemføre udbud – og det er jo faktisk ikke så få – kunne man meget bedre bruge ved at forbedre den mulighed, der er for at sikre en ordentlig togtransport.
Her den anden dag, fordi jeg ved et uheld kom til at køre i bil hen over Fyn – hjulpet på vej, tror jeg, af et af de ledende medlemmer af Dansk Pelsdyravlerforening, så det må have været, fordi jeg har været ude at skulle påvirkes i den sag – opdagede jeg, at det jo er rigtigt, at der er trængselsproblemer.
Det er også rigtigt, at trængselsproblemer bør løses, men det er også rigtigt, at de løses langt, langt mere effektivt ved at lave bedre togforbindelser, ved at flytte gods og mennesker over på skinner end ved desperat at forsøge at udvide motorvejene i en takt, som man, når det kommer til stykket, alligevel ikke har råd til, hvis man skal løse problemerne.
Jeg har jo noteret mig, at det forslag, Enhedslisten er kommet med her i dag, ikke bliver vedtaget.
Hvorfor skulle de det?
Det er der jo ingen andre der gør rundtomkring i landet, så det kan de rolig kaste sig ud i.
Skulle man så synes, at det måske var bedre at satse på en transportpolitik, der fokuserede på, at man løste de miljømæssige og de klimamæssige problemer, samtidig med at man løste trængselsproblemer, så er Enhedslisten jo stadig væk, om jeg så må sige, til rådighed for fornuftige forhandlinger og samtaler.
Og det gode ved det transportforlig, der er lavet den her gang, er jo, at kan man finde penge til en ekstra indsats, kan man også gennemføre en ekstra indsats.
Så vi ser da frem til at afprøve de muligheder, der måtte være på det område, efter et kommende valg.